PARLAGFŰ-GYOMMENTESÍTÉS
A parlagfű Magyarországon az egyik legelterjedtebb egészség károsodást okozó gyomnövény, mely kétszikű, 20-140 cm magas, terebélyes, ágas egyéves igénytelen gyom. A parlagfű elleni védekezés hatósági feladatai belterületen a települési önkormányzat jegyzőjének hatáskörébe tartozik.
Törvényi felhatalmazás alapján az elhanyagolt ingatlanok tulajdonosai kötelezhetők a tulajdonukban álló ingatlan gyommentesítésére.

Újfehértó Városában a 10/2001. (VI.14.) VKT számú rendelet szabályozza a parlagfű, illetve egyéb allergén növényekkel kapcsolatos helyi szabályokat, mely rendelet célja a parlagfű, valamint az egyéb allergén növények okozta allergiás betegségek csökkentése érdekében Újfehértó Város közigazgatási területén elszaporodott allergén növények irtása, visszaszorítása.
Minden év június 30-val lejár a parlagfű mentesítésére szolgáló türelmi idő. Ezt követően a Jegyző köteles hatósági eljárást indítani azokkal szemben, akik elmulasztják a parlagfű elleni védekezést. A június 30-ai időpont a törvény értelmében a legvégső időpont, ameddig meg kell akadályozni a parlagfű virág bimbójának kialakulását.

A helyszíni ellenőrzésről az ügyfeleket nem kell értesíteni. A helyszínen felvett jegyzőkönyv alapján a Jegyző minden esetben elrendeli a közérdekű védekezést, és ez a jegyzőkönyv szolgál alapjául a növényvédelmi bírság kiszabásához.

A növényvédelmi bírságot a Növény- és Talajvédelmi Igazgatóság szabja ki, melynek mértéke belterületen igen magas, 15.000 Ft-tól – 5.000.000 Ft-ig terjedhet.

Az önkormányzat részéről 2 fő folyamatosan járja a város utcáit. Ahol elhanyagolt, gyomos ingatlant találnak, ott felszólító levelet hagynak az ingatlan rendbetételére, hogy a kifogásolt állapotot szüntesse meg, melynek végrehajtására 5 napos határidőt adunk. Amennyiben a határidő lejáratát követően (utóellenőrzés alkalmával) megállapítást nyer, hogy a felszólításnak nem tett eleget, abban az esetben szabálysértési eljárást kezdeményezünk az illetővel szemben.
A parlagfűvel fertőzött területeket jelző lakossági bejelentések (szóban, levélben, e-mail-ben, stb.) helyszíni ellenőrzése minden esetben megtörténik, melyről fényképfelvétel is készül. Írásban történő bejelentés esetén kérjük a bejelentőt, hogy a bejelentés érdemi elbírálásához pontosan közölje a gyomos terület címét, esetleg a tulajdonos elérhetőségét. Az ügyintézési határidő: 30 nap.
Újfehértó Város Önkormányzata Képviselő-testületének 34/2022. (XII.15.) önkormányzati rendeletének 3.§-a alapján:
· Az egyes ingatlanok tisztántartásáról az ingatlan tulajdonosának, használójának (haszonélvezőjének, másnak a használatában lévő ingatlanok tisztántartásáról pedig, a használati joggal rendelkező bérlőnek) kell gondoskodni.
· A város területén lévő ingatlanok tényleges használói, tulajdonosai kötelesek ingatlanukat megművelni, illetve rendben tartani, gyomtól, gaztól, hulladéktól, vadonélő bokortól megtisztítani.

· Az ingatlan előtti járda tisztántartása az ingatlan tényleges használójának, illetve tulajdonosának a kötelessége.
